На основу чл. 52. и 25. Закона о јавним предузећима („Службени гласник РС", бр. 15/2016, 88/2019 и 62/2023), члана 37. став 1. тачка 10а) Статута Града Ниша („Службени лист Града Ниша", бр. 88/2008, 143/2016 и 18/2019), члана 17. став 4. и 5. и члана 24. Одлуке о оснивању Јавног комуналног предузећа „Градска топлана“ Ниш („Службени лист Града Ниша", број 40/2020)

Скупштина Града Ниша, на седници од \_\_\_\_\_\_\_\_2024. године, донела је

**Р Е Ш Е Њ Е**

**О ИМЕНОВАЊУ ВРШИОЦА ДУЖНОСТИ ДИРЕКТОРА**

**ЈАВНОГ КОМУНАЛНОГ ПРЕДУЗЕЋА „ГРАДСКА ТОПЛАНА" НИШ**

**I**  Живојин Тасић, мастер економиста, именује се за вршиоца дужности директора Јавног комуналног предузећа „Градска топлана“ Ниш, најдуже до годину дана.

**II** Вршилац дужности директора Јавног комуналног предузећа „Градска топлана“ Ниш, има сва права, обавезе и овлашћења која има директор овог предузећа.

**III**  Ово решење објавити у „Службеном гласнику Републике Србије" и „Службеном листу Града Ниша", као и на званичној интернет презентацији Града Ниша www.ni.rs.

**О б р а з л о ж е њ е**

Чланом 52. Закона о јавним предузећима („Службени гласник РС", број 15/2016, 88/2019 и 62/2023) и чланом 24. Одлуке о оснивању Јавног комуналног предузећа „Градска топлана“ Ниш („Службени лист Града Ниша", број 40/2020), прописано је, између осталог, да се вршилац дужности директора може именовати на период који не може бити дужи од једне године. Вршилац дужности директора мора испуњавати услове за именовање директора јавног предузећа. Такође, вршилац дужности има сва права, обавезе и овлашћења која има директор јавног предузећа.

Чланом 25. Закона о јавним предузећима и чланом 17. Одлуке о оснивању Јавног комуналног предузећа „Градска топлана“ Ниш („Службени лист Града Ниша", број 40/2020), прописани су услови које лице мора да испуњава да би било именовано за директора предузећа и то:

1) да је пунолетно и пословно способно;

2) да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама;

3) да има најмање пет година радног искуства на пословима за које се захтева високо образовање из тачке 2) овог става;

4) да има најмање три године радног искуства на пословима који су повезани са пословима предузећа;

5) да познаје област корпоративног управљања;

6) да има радно искуство у организовању рада и вођењу послова;

7) да није члан органа политичке странке, односно да му је одређено мировање у вршењу функције у органу политичке странке;

8) да није осуђивано на казну затвора од најмање шест месеци;

9) да му нису изречене мере безбедности у складу са законом којим се уређују кривична дела, и то:

(1) обавезно психијатријско лечење и чување у здравственој установи;

(2) обавезно психијатријско лечење на слободи;

(3) обавезно лечење наркомана;

(4) обавезно лечење алкохоличара;

(5) забрана вршења позива, делатности и дужности.

Чланом 37. став 1. тачка 10а) Статута Града Ниша („Службени лист Града Ниша“, број 88/2008, 143/2016 и 18/2019) прописано је да Скупштина Града Ниша, између осталог, именује и разрешава директоре јавних предузећа и јавно комуналних предузећа чији је оснивач Град.

Имајући у виду да је досадашњем директору Предрагу Милачићу истекао мандат, у циљу обезбеђивања услова за несметано функционисање јавног комуналног предузећа, неопходно је именовати вршиоца дужности директора предузећа.

Живојин Тасић стекао је звање мастер економиста на Високој школи за пословну економију и предузетништво у Београду 2021. године.

Био је од 2003. до 2016. године приватни предузетник. Од 2003. до 2008. године оператер је кдк контроле и референт карго послова. Од 2012. године до 2015. године ради у ЈП „Аеродром“ Ниш на место руководиоца карго сектора, од 2015. године до 2018. године директор је сектора послове логистике, од 2018. до 2019. године директор је обезбеђивања у ваздухоплову и одговорни руководилац центра за обуку ваздухопловног особља, од 2019. до 2021. године директор је обезбеђивања у ваздухоплову и центру за обуку Аеродрома Србије, од 2016. године руководилац је финансијског управљања и контроле у Аеродрому Србије д.о.о. Ниш, члан је Националног комитета за обезбеђивање у ваздухопловству РС од 2018. године, овлашћен је инструктор за обучавање ваздухопловног особља из области обезбеђивања по решењу Директората цивилног ваздухопловства, сада је на месту помоћника директора Привредног друштва Аеродроми Србије д.о.о. Говори енглески језик.

На основу наведеног, а имајући у виду да Живојин Тасић, испуњава услове за именовање вршиоца дужности директора Јавног комуналног предузећа „Градска топлана“ Ниш, прописане законом, оснивачким актом и Статутом предузећа, Скупштина Града Ниша донела је решење као у диспозитиву.

**ПОУКА О ПРАВНОМ ЛЕКУ:** Против овог решења може се поднети тужба Вишем суду у Нишу у року од 30 дана од дана пријема овог решења.

Број:

У Нишу, \_\_\_\_\_\_\_2024. године

**СКУПШТИНА ГРАДА НИША**

**ПРЕДСЕДНИК**

**Проф.др Игор Новаковић**